als_Latn dik_Latn sag_Latn
Maqedonia dhe SHBA-të janë dy vende mike me bashkëpunim shumë të zhvilluar në fushën e Mbrojtjes. Ky bashkëpunim paraqet dobi të padyshimtë në zhvillimin e dy vendeve, por edhe në përforcimin e paqes, lirisë dhe sigurisë në rajon dhe në botë.
Kjo u konkludua në takimin e sotëm të ministrit të Mbrojtjes së Republikës së Maqedonisë, Zoran Jolevski me ambasadorin e sapoemëruar të Shteteve të Bashkuara të Amerikës në vendin tonë, Xhes Bejli.
Ministri Jolevski u falënderua për mbështetjen në anëtarësimin e Republikës së Maqedonisë në Aleancë dhe theksoi se Maqedonia është e gatshme edhe „de jure“ të bëhet anëtare e plotë e NATO-s, marrë parasysh shkallën e reformave dhe ndërveprimit, si dhe faktin se pjesëtarët e Armatës në vazhdimësi, për më shumë se një dekadë, japin kontributin e tyre në misionet e Aleancës së NATO-s në Afganistan, gjegjësisht në misionin ISAF dhe në misionin e ri „Mbështetje e Vendosur“. Në këtë kontekst, ministri shtoi se për anëtarësimin në Aleancë ekziston konsensus politik dhe mbështetje nga qytetarët e Maqedonisë.
Qeveria e Republikës së Maqedonisë, tha ministri Jolevski, është e përcaktuar të vazhdojë me reformat sepse qytetarët e Republikës së Maqedonisë kanë dobi nga të njëjtat, e ato reflektohen pozitivisht edhe mbi proceset e integrimit në NATO dhe Bashkimin Evropian, të cilat i kemi qëllime strategjike. Në këtë drejtim, ministri u ndal në reformat e Mbrojtjes, avancimin e standardit të pjesëtarëve të Armatës, zhvillimin e Akademisë Ushtarake dhe në kujdesin që i kushtohet zhvillimit të kapaciteteve dhe shkathtësive të secilit pjesëtarë të Armatës së Republikës së Maqedonisë.
Ambasadori Bejli vlerësoi lartë shkallën e bashkëpunimit mbrojtës midis dy vendeve dhe theksoi se SHBA-të e çmojnë shumë kontributin dhe mbështetjen shumëvjeçare të Republikës së Maqedonisë në aktivitetet dhe angazhimet e NATO-s për vendosje të paqes dhe sigurisë në Afganistan. „Reputacioni i paqeruajtësve të Maqedonisë si profesionistë të vërtetë me shkathtësi dhe aftësi të zhvilluara, është i njohur mirë në Uashington dhe tek vendet-anëtare të Aleancës. Angazhimet e tyre vlerësohen lartë në NATO “, tha ambasadori Bejli gjatë takimit.
Gjithashtu, në këtë takim, i pari që kur ambasadori Bejli e morri detyrën, ministri Jolevski i dëshiroi shumë suksese dhe rezultate të shumta në funksionin e ambasadorit të SHBA-ve në Republikën e Maqedonisë.
als_Latn als_Latn als_Latn als_Latn als_Latn als_Latn